作者：刘克庄
词牌/韵律：贺新郎

paragraphs: 鹏赋年犹少。
晚飘蓬、夜郎秋浦，渔歌猿啸。
骏马名姬俱散去，参透南华微妙。
敛万丈、光芒回照。
妃子将军瞋个甚，老先生、拂袖金闺了。
供玉齿，粲然笑。
解骖赖有汾阳老。
叹今人、布衣交薄，绨袍情少。
黄祖斗筲何足算，鹦鹉才高命夭。
与贺监、其归同道。
脱下锦袍与呆底，谪仙人、白伫乌纱帽。
邀素月，入杯釂。